Un proiect de hotărâre de Guvern supus dezbaterii publice prevede că unitățile sanitare vor fi obligate să dea publicității atât informațiile despre achizițiile făcute, cât și despre sponsorizările primite de medici de la producătorii sau distribuitorii de medicamente, dispozitive sau echipamente medicale, precum și de la asociaţii, fundaţii sau alte organizaţii neguvernamentale finanţate de aceştia.

Totodată, spitalele de stat vor mai trebui să fie transparente în ceea ce privește studiile clinice derulate în cadrul lor și să publice analiza internă a riscurilor și vulnerabilităților la corupție.

Cetățenii vor trebui să fie informați și cu privire la indicatorii de performanţă realizaţi de managerii instituţiilor spitaliceşti, conform contractului de management.

„Spitalele private care au încheiate contracte de furnizare de servicii medicale cu casele de asigurări de sănătate sau care folosesc patrimoniul public, au obligaţia de a implementa mecanismul privind asigurarea transparenței în sistemul de sănătate, pentru următoarele domenii de interes: a) Veniturile obținute prin furnizarea serviciilor medicale în cadrul sistemului de asigurări sociale de sănătate sau prin utilizarea patrimoniului public; b) Sponsorizările, plata investigatorilor în cadrul studiilor de cercetare clinică și orice alte tipuri de transferuri de valoare primite de profesioniştii din domeniul medical aflaţi în relaţii contractuale cu spitalul privat, de la producători, deţinători de autorizaţii de punere pe piaţă sau distribuitori de medicamente, dispozitive sau echipamente medicale, precum și asociaţii, fundaţii sau alte organizaţii neguvernamentale finanţate de aceştia; c) Studiile clinice derulate în cadrul spitalului privat”, se arată în proiectul de hotărâre de Guvern.

De asemenea producătorii și distribuitorii de medicamente și dispozitive medicale vor trebui să implementeze mecanismul privind asigurarea transparenței în sistemul de sănătate în ceea ce privește sponsorizările către personalul medical, organizațiile profesionale sau organizațiile de pacienți, și studiile clinice finanțate și derulate în sistemul de sănătate românesc.